C 271/75

Reikšmingo produkto specifikacijos pakeitimo paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2019/C 271/06)

Šiuo paskelbimu suteikiama teisė per tris mėnesius nuo šio paskelbimo dienos pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį.

PRODUKTO SU SAUGOMA KILMĖS VIETOS NUORODA ARBA SAUGOMA GEOGRAFINE NUORODA SPECIFIKACIJOS REIKŠMINGO PAKEITIMO PATVIRTINIMO PARAIŠKA

Pakeitimo patvirtinimo paraiška pagal Reglamento (ES) Nr. 1151/2012 53 straipsnio 2 dalies pirmą pastraipą.

„RISO DEL DELTA DEL PO“

ES Nr. PGI-IT-0712-AM01 – 2017 6 21

SKVN ( ) SGN ( X )

1. Pareiškėjų grupė ir teisėtas interesas

Consorzio di Tutela del Riso del Delta del Po IGP Via J.F. Kennedy, 134 45019 Taglio di Po (Ro) Tel. +39 05321716402 E. paštas: info@consorziorisodeltapoigp.it

Konsorciumas Consorzio di Tutela del Riso del Delta del Po IGP turi teisę teikti pakeitimo paraišką pagal 2013 m. spalio 14 d. Žemės ūkio, maisto produktų ir miškų ūkio politikos ministerijos dekreto Nr. 12511 13 straipsnio 1 dalį.

2. Valstybė narė arba trečioji šalis

Italija

3. Keičiama (-os) produkto specifikacijos dalis (-ys)

— ☐ Produkto pavadinimas — ☒ Produkto aprašymas — ☐ Geografinė vietovė — ☒ Kilmės įrodymas — ☒ Gamybos būdas — ☐ Ryšys su geografine vietove — ☒ Ženklinimas — ☒ Kita [pakavimas, produkto logotipas, atnaujintos nuorodos į teisės aktus]

4. Pakeitimo (-ų) rūšis

— ☒ Produkto su registruota SKVN arba SGN specifikacijos pakeitimas, kuris negali būti laikomas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą — ☐ Produkto su registruota SKVN arba SGN, kurio bendrasis (arba lygiavertis) dokumentas nepaskelbtas, specifikacijos pakeitimas, kuris nėra laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą

5. Pakeitimas (-ai)

Produkto aprašymas

— Produkto specifikacijos 1 straipsnio sakinys:

„Saugoma geografine nuoroda „Riso del Delta del Po“ žymimi tik tie ryžių grūdai, kurie atitinka šioje produkto specifikacijoje nustatytas sąlygas ir reikalavimus.“

iš dalies keičiamas taip:

„Saugoma geografine nuoroda „Riso del Delta del Po“ žymimi tik tie ryžiai, kurie atitinka šioje produkto specifikacijoje nustatytas sąlygas ir reikalavimus.“

Terminas „ryžių grūdai“ pakeistas terminu „ryžiai“.

Šiuo pakeitimu nuoroda „Riso del Delta del Po SGN“ leidžiama žymėti įvairiomis formomis pateikiamus ryžius, paruoštus parduoti vartotojams, t. y. grūdus perdirbus pramoniniais būdais ir priemonėmis, leidžiamais pagal galiojančius teisės aktus ir laikantis produkto specifikacijoje nustatytų reikalavimų.

— Specifikacijos 2 straipsnio ir bendrojo dokumento 3.2 punkto sakinys:

„Nuoroda „Riso del Delta del Po“ suteikiama tik Japonica rūšies, superfino grupės Carnaroli, Volano, Baldo ir Arborio porūšių ryžių grūdams.“

iš dalies keičiamas taip:

„Nuoroda „Riso del Delta del Po“ žymimi tik porūšio Japonica grupės Superfino veislių Carnaroli, Volano, Baldo, Arborio Cammeo, Karnak, Telemaco, Caravaggio ir Keope ryžiai.“

Prašome įtraukti naujas ryžių veisles, būtent: Cammeo, Karnak, Telemaco, Caravaggio ir Keope.

Poreikis į nuo pradžių numatytų veislių sąrašą įtraukti smulkiagrūdes pakaitines veisles atsirado dėl to, kad tradicinės veislės buvo išvestos prieš daug metų (seniausios – Arborio ir Carnaroli – praėjusio amžiaus penktajame dešimtmetyje) ir joms būdingos tokios agronominės savybės (visų pirma didelis jautrumas grybelinėms ligoms, taip pat tai, kad šių veislių ryžiai lengvai išguldomi), dėl kurių jas sunku auginti pakartotinai neapdorojant augalų apsaugos produktais, o dėl to nukenčia galutinio produkto sveikumas ir auginimo tvarumas.

Be to, naujai išvestos veislės yra atsparesnės grybelinėms ligoms ir jas lengviau ištveria, taip pat yra ne taip lengvai išguldomos, taigi, galima išauginti sveiką ir homogenišką produktą, kurio organoleptinės savybės panašios į jau auginamų veislių ryžių.

— Sakinys:

„„Riso del Delta del Po“ ryžių grūdai dideli, skaidrūs, kieti, turi daug baltymų ir gali būti balti arba nulukštenti.“

iš dalies keičiamas taip:

„Ryžių „Riso del Delta del Po“ grūdai dideli, skaidrūs ir (arba) perlų spalvos, kieti, turi daug baltymų ir gali būti perdirbami pramoniniais būdais ir priemonėmis, leidžiamais pagal galiojančius teisės aktus.“

Būdvardis „skaidrūs“ taikomas visoms specifikacijoje išvardytoms veislėms, todėl nėra tikslus. Iš dabartinių veislių tik veislės Baldo grūdai yra skaidrūs, o veislių Arborio, Carnaroli ir Volano grūdai – perlų spalvos. Todėl siūlome terminą „skaidrūs“ pakeisti į „skaidrūs ir (arba) perlų spalvos“.

Būdvardžiai „balti arba nulukštenti“ išbraukti ir pakeisti fraze „perdirbami pramoniniais būdais ir priemonėmis, leidžiamais pagal galiojančius teisės aktus“, siekiant atsižvelgti į spartų pramoninio perdirbimo procesų raidos tempą, prisitaikant prie kintančių vartotojų pageidavimų.

— Pastraipa:

„Vartoti pateiktų SGN „Riso del Delta del Po“ ryžių grūdų savybės turi būti tokios: Rūšis Virtų ryžių klampumas g/cm Baltymų (%) (*1) Baldo > 4,5 > 6,60 Carnaroli > 1,5 > 6,60 Volano > 3,0 > 6,60 Arborio > 3,5 > 6,60

iš dalies keičiama taip:

„SGN žymimų ryžių „Riso del Delta del Po“ grūdų savybės turi būti tokios: Veislė Konsistencija kg/cm2 Sausojoje medžiagoje esančių baltymų kiekis % ne mažiau kaip ne mažiau kaip Arborio, Volano, Telemaco 0,65 6,60 Baldo, Cammeo 0,60 6,60 Carnaroli, Karnak, Caravaggio, Keope 0,85 6,60 Šias savybes būtina nustatyti prieš perdirbant pramoniniu būdu, mėginius imant iš sausų ryžių laukų, kurie atspindėtų padėtį visuose ūkiui priklausančiuose laukuose.“

Klampumo rodiklis pakeistas konsistencijos rodikliu. Abi savybės atvirkščiai proporcingos viena kitai ir jomis apibūdinama maisto produkto kokybė jį išvirus. Konkrečiau kalbant, kuo ryžiai lipnesni (klampesni), tuo mažesnė jų konsistencija ir atvirkščiai. Nėra jokio patvirtinto metodo, kaip patikrinti lipnumą (klampumą), nes iki šiol UNI ir ISO negalėjo nustatyti patikimo ir atkuriamo metodo, priešingai nei konsistencijos atveju – toks tarptautiniu lygmeniu pripažįstamas metodas yra nustatytas (standartas UNI EN ISO 11747:2012).

Konsistencijos rodiklio vertes pasiūlė Nacionalinė ryžių taryba, remdamasi kelių jos produktų tyrimų laboratorijoje atliktų tyrimų rezultatais.

Todėl tikslinga nurodyti, kad ryžių konsistenciją ir baltymų kiekį būtina patikrinti prieš juos perdirbant.

Kilmės įrodymas

Produkto specifikacijos 4 straipsnis

Visas šio straipsnio tekstas perrašytas, istorinę informaciją apie ryžių auginimą geografinėje vietovėje, kuri pateikta pirmose penkiose 4 straipsnio pastraipose, perkeliant į atitinkamą straipsnį apie geografinės vietovės ir produkto ryšį. 4 straipsnis performuluojamas taip:

„Produkto kilmę taip pat įrodo augintojų, perdirbėjų ir pakuotojų įrašai atitinkamuose registruose, kuriuos saugo ir atnaujina specifikacijos 7 straipsnyje nurodyta kontrolės institucija.“

Gamybos būdas

Produkto specifikacijos 5 straipsnis

Šio straipsnio tekstas perrašytas, siekiant atsižvelgti ir į perdirbimo bei gamybos technologijų pokyčius, ir į praktinius rezultatus, pasiektus įsigaliojus specifikacijai.

Žemės įdirbimas

— Sakinys:

„Privaloma arti 25–30 cm gylio vagas, ir po to bent kartą suakėti; paskui dirvožemį būtina išlyginti, kad kuo geriau pasiskirstytų vanduo.“

iš dalies keičiamas taip:

„Privaloma arti 25–30 cm gylio vagas, ir po to bent kartą suakėti; tačiau leidžiama taikyti ir kitus žemės įdirbimo būdus, kuriais užtikrinama, kad bus tinkamai paruoštos sėklų guoliavietės.“

Įprastus žemės įdirbimo veiksmus (arimą, akėjimą) dabar galima pakeisti alternatyviais veiksmais (valymu, purenimu), kuriuos atliekant pasiekiamas tas pats tikslas, bet sunaudojama mažiau energijos ir labiau saugoma aplinka. Visų pirma, arimas papildytas kitais, šiuolaikiškesniais dirvožemio paruošimo būdais, kurie šiais laikais laikomi tausesniais aplinkos požiūriu.

Dirvožemio tyrimas

— Sakinys:

„Ūkiuose, kuriuose auginami ryžiai „Riso del Delta del Po“, ne rečiau kaip kas penkerius metus turi būti atliekami dirvožemio tyrimai ir ištiriamos šios savybės: struktūra, pH, organinės medžiagos, aktyvioji klintis, įsisavinamas fosforas, judrusis kalis, bendras azoto kiekis, anglies ir azoto (C/N) santykis, judrusis kalcis, magnis ir natris, taip pat magnio ir kalio (Mg/K) santykis, kad ūkis turėtų žemės ūkio specialisto parengtą teisingo tręšimo planą.“

iš dalies keičiamas taip:

„Ūkiuose, kuriuose auginami ryžiai „Riso del Delta del Po“, ne rečiau kaip kas penkerius metus turi būti atliekami dirvožemio tyrimai ir ištiriamos šios savybės: struktūra, pH, organinės medžiagos, aktyvioji klintis, įsisavinamas fosforas, judrusis kalis, bendras azoto kiekis, anglies ir azoto (C/N) santykis, judrusis kalcis, magnis ir natris, taip pat magnio ir kalio (Mg/K) santykis, kad ūkis turėtų pagal realius poreikius parengtą teisingo tręšimo planą.“

Įpareigojimas turėti „žemės ūkio specialisto“ parengtą tręšimo planą išbrauktas, nes planus žemės ūkio valdose taip pat galima parengti pasinaudojant per patirtį įgytais ūkininko, kuris nebūtinai turi žemės ūkio specialisto kvalifikaciją, įgūdžiais.

— Išbraukiami toliau pateikti sakiniai:

„Carnaroli rūšis gali būti auginama tik molingoje dirvoje ir tik dirvožemyje, kurio pH yra didesnis nei 7,5. Kitas tris rūšis galima auginti visoje geografinėje vietovėje, nustatytoje šios specifikacijos 3 straipsnyje.“

Nuspręsta, kad galima ištrinti nuorodą į dirvožemio pH (kriterijų, taikomą tik veislei Carnaroli), nes pastebėta, kad auginimo vietovėje, taip pat pavieniuose ūkiuose arba net atskirame sklype pH būna labai skirtingas, todėl neturi jokios įtakos nurodytos veislės kokybei. Be to, nuo balandžio iki rugpjūčio mėn. žemės paviršiuje esantis vandens kiekis veikia kaip kliūtis rūgščiai terpei ir kelia pH.

Šis pakeitimas taip pat taikomas bendrojo dokumento 3.5 punktui.

Trąšos

— Didžiausias leidžiamas azoto (N) kiekis trąšose padidintas nuo 130 kg/ha iki 160 kg/ha.

Gamybos vietovei būdingi durpingi ir molingi dirvožemiai, ir siekiant išauginti ir pateikti rinkai homogenišką ir reikiamas savybes turintį produktą, tręšti reikia skirtingai, atsižvelgiant į dirvožemio tipą. Todėl nuspręsta, kad galima padidinti didžiausią leistiną azoto kiekį, kad grūduose esantis baltymų kiekis būtų toks, kaip ir kituose dirvožemiuose užaugintuose grūduose.

Sėja

— Sakinys:

„Didžiausias naudojamas sėklų kiekis vienam hektarui yra 240 kg. Sėti galima grūdus išbarstant į vandenį arba į sausą išdirbtą dirvą, kuri tuojau pat turi būti užpilama vandeniu.“

iš dalies keičiamas taip:

„Didžiausias naudojamas sėklų kiekis vienam hektarui yra 300 kg. Sėti galima išbarstant grūdus arba sodinant į vandenį arba į sausą išdirbtą dirvą, kuri turi būti tuojau pat užpilama vandeniu.“

Padidintas didžiausias sėklų kiekis, nes kai kuriose vietovėse 240 kg/ha į vandenį sėjamų ryžių nepakanka norint tinkamai užsėti visą žemės plotą. Pernelyg retai susodinti ryžių sodinukai yra nepakankamai atsparūs piktžolėms, todėl juos reikia nuolat ravėti. Taip pat pridėtas sausos sėjos būdas, siekiant apriboti sunaudojamo vandens kiekį.

Kenkėjų ir piktžolių kontrolė

— Sakinys:

„Siekiant kovoti su įprastomis ryžių kriptogaminėmis ligomis (fuzarioze, helmintosporioze ir deguliagrybiu (ryžių deglige), sėklas būtina apdoroti.“

iš dalies keičiamas taip:

„Siekiant kovoti su įprastomis ryžių kriptogaminėmis ligomis (fuzarioze, helmintosporioze ir deguliagrybiu, sėklas leidžiama apdoroti.“

Kad ryžių auginimas turėtų kuo mažesnį poveikį aplinkai, dabar galima rinktis, ar apdoroti sėklas, nes sėkloms be užkrato tai nėra būtina.

— Išbraukiamas toliau pateiktas sakinys:

„Pasitaikius problemų, sukeltų ryžių fitofagų (vėžiagyvių, vabzdžių ir kirminų), privaloma nusausinti ryžių lauką ir leisti jam džiūti saulėje.“

Pašalintas įpareigojimas nusausinti ryžių lauką, siekiant padidinti aplinkos tvarumą ir apriboti sunaudojamo vandens kiekį.

— Sakinys:

„Piktžoles galima naikinti naudojant patvirtintus augalų apsaugos produktus, taip pat nušienaujant laukų pakraščius, kad pernelyg neplistų piktžolių sėklos, reguliuojant vandens kiekį ir prieš sėją tikslingai paruošiant dirvožemį.“

iš dalies keičiamas taip:

„Piktžoles galima naikinti naudojant patvirtintus augalų apsaugos produktus, taip pat nušienaujant laukų pakraščius, kad pernelyg neplistų piktžolių sėklos, reguliuojant vandens kiekį ir prieš sėją tikslingai paruošiant dirvožemį, taip pat laikinai jį nusausinant, laikantis geros dirvožemio paruošimo praktikos, kad būtų pašalinti fitofagai.“

Kad būtų aiškiau, nuspręsta skyriuje apie kenkėjų kontrolę paminėti ir fitofagus, ir piktžoles, kaip jau numatyta pagal dabartinę formuluotę. Taip pat nuspręsta, kad galima papildyti specifikaciją įtraukiant galimybę pasirinkti laikiną nusausinimą. Auginant ryžių pasėlius įgyta patirtis parodė, kad tikslingai nusausinant ryžių laukus išsprendžiamos fitofagų keliamos problemos, nenaudojant jokių papildomų priemonių.

Derliaus nuėmimas, džiovinimas, saugojimas, perdirbimas

— Toliau nurodytas didžiausias per vieną auginimo ciklą nuimamo sausųjų žaliavinių ryžių derliaus kiekis:

Carnaroli : 6,0 tonos/ha Volano : 8,0 tonos/ha Baldo : 8,0 tonos/ha Arborio : 7,5 tonos/ha

iš dalies keičiamas taip:

Veislė Tonos/ha Arborio: 7,5 Baldo: 8,0 Cammeo: 8,5 Carnaroli: 6,5 Telemaco: 8,5 Karnak: 8,5 Volano: 8,0 Caravaggio: 8,5 Keope: 8,5

Įtraukti naujų veislių ryžių derliaus kiekiai, taip pat, atsižvelgiant į pastaruoju metu padarytą auginimo pažangą, šiek tiek padidintas didžiausias veislės Carnaroli derlius.

— Sakinys:

„Pramoninis perdirbimas atliekamas gamyklose ir laikantis procedūrų, užtikrinančių, kad bus išlaikytos „Riso del Delta del Po“ ryžių savybės.“

iš dalies keičiamas taip:

„Pramoninis perdirbimas iš žaliavinių ryžių į ryžius (lukštenimas ir šlifavimas) turi būti atliekamas SGN vietovėje esančiose gamyklose ir laikantis procedūrų, užtikrinančių, kad bus išlaikytos 3.2 punkte nurodytos ryžių „Riso del Delta del Po“ savybės. Gamybos vietovės ypatumai sudaro sąlygas išsaugoti produkto savybes lukštenimo ir šlifavimo etapais ir padeda sumažinti tikimybę, kad grūdas suskils ir (arba) sutrupės, o tai būtina norint užtikrinti, kad ryžiai virtų vienodai.“

Metams bėgant įgyta patirtis parodė, kad ryžių lukštenimo ir šlifavimo vietovė turi įtakos galutinio produkto kokybei. Šiais etapais vienas svarbiausių veiksnių siekiant išsaugoti geriausias produkto savybes ir užtikrinti, kad grūdai būtų kuo mažiau suspausti ir (arba) kad kuo mažiau suskiltų (o vėliau vienodai virtų), – ypatinga gamybos vietovės gamta.

Ypač palankų SGN „Riso del Delta del Po“ vietovės mikroklimatą, temperatūrą ir aplinkos sąlygas lemia ypatingas vidutinis santykinis oro drėgnis, kuris yra pati geriausia sąlyga siekiant atitikti ryžiams „Riso del Delta del Po“ taikomus kokybės reikalavimus.

Dėl išsamumo pabrėžiame, kad ryžių „Riso del Delta del Po“ gamybos vietovės specifiškumas žinomas visiems šio sektoriaus veiklos vykdytojams ir patvirtintas jį aprašant leidiniuose. SGN auginimo vietovėse, kurios plyti vidutiniškai trijų metrų virš jūros lygio aukštyje, tinkamas drėgmės lygis užtikrinamas natūraliai – tai yra šiai Italijos daliai būdingas veiksnys.

Šis pakeitimas taip pat taikomas bendrojo dokumento 3.6 punktui.

— Iš 3.6 punkto išbraukiami toliau pateikti sakiniai:

„Ryžiai džiovinami džiovyklose, ant luobelės nepaliekant deginimo liekanų ar pašalinių kvapų. Džiovyklas su netiesiogine arba tiesiogine ugnimi galima naudoti tik jei jos kūrenamos metanu arba suskystintomis gamtinėmis dujomis.“

Džiovintų žaliavinių ryžių drėgmė neturi viršyti 14 %.

Šis pakeitimas yra vien tik redakcinio pobūdžio, nes pirmiau pateikti sakiniai susiję veikiau su gamybos metodu nei su specialiomis pjaustymo, trynimo, pakavimo ir kt. taisyklėmis. Pažymime, kad pakeitimu niekaip nekeičiama produkto specifikacija, nes atitinkamame 5 straipsnyje „Gamybos būdas“ esančios dvi nuostatos nekeičiamos ir toliau galioja.

Ženklinimas ir pakavimas

Produkto specifikacijos 8 straipsnis

— Toliau pateiktas sakinys:

„Ryžiai pakuojami į maistui tinkamas dėžutes arba maišelius po 0,5 kg, 1 kg, 2 kg arba 5 kg. Jie taip pat gali būti pakuojami vakuuminiu būdu arba kontroliuojamoje atmosferoje.“

iš dalies keičiamas taip:

„Ryžiai pakuojami į maistui tinkamas dėžutes arba maišelius. Jie taip pat gali būti supakuojami vakuume arba kontroliuojamoje atmosferoje.“

Išbraukti svoriui ir pakavimo ypatumams taikomi reikalavimai, kad pakuotojai galėtų lanksčiau rinktis pakuotės rūšis.

— Tolesnės pastraipos:

„Tara turi būti ženklinama saugomos geografinės nuorodos logotipu, kurio mažiausi matmenys: 40 × 30 mm, o ženklų dydis atitinkamas (aukštis ne mažesnis nei 5 mm) bei užrašu „Riso del Delta del Po“, po kurio užrašyta „Indicazione geografica protetta“ arba santrumpa „I.G.P.“ Ant pakuotės taip pat privaloma nurodyti ryžių rūšį (Arborio, Carnaroli, Volano, Baldo) ir galima nurodyti tipą – „nulukštenti ryžiai“. Be to, ant pakuotės turi būti nurodomas pakuotojo arba pakavusios įmonės pavadinimas ir adresas. Kiti užrašai, išskyrus „Riso del delta del Po – Indicazione geografica protetta“ turi būti ne didesni negu trečdalis užrašo „Riso del Delta del Po“ dydžio.“

performuluojama taip:

„Tara turi atitikti išankstines teisines sąlygas ir ant jos turi būti pateiktas:

1) pavadinimas „Riso del Delta del Po“, o po jo – „Indicazione geografica protetta“ (arba santrumpa IGP) pakankamo dydžio ženklais (ne mažesniu nei 7 pt dydžio šriftu);

2) saugomos geografinės nuorodos logotipas, kurio mažiausi matmenys – 40 × 25 mm. Jei logotipas būtų didesnis, turi būti išlaikytos proporcijos; ant pakuotės privaloma nurodyti vieną iš 2 straipsnyje išvardytų ryžių veislių, t. y. Carnaroli, Volano, Baldo, Arborio, Cammeo, Karnak, Telemaco, Caravaggio arba Keope; taip pat galima nurodyti dabartiniais teisės aktais numatytą perdirbimo būdą;

3) Europos Sąjungos SGN simbolis.“

Išbrauktos nuorodos, kuriomis reguliuojamas mažiausias leistinas frazės „Riso del Delta del Po“ raidžių aukštis, taip pat tos, kurios jau numatytos pagal galiojančius teisės aktus (pakuotojo vardas, pavardė arba pakavusios įmonės pavadinimas ir adresas). Be to, nuspręsta nenustatyti specialių pakavimo ir ženklinimo taisyklių, atsižvelgiant į tai, kad tradicinių ryžių „Riso del Delta del Delta del Po PGI“ pakavimo būdų nėra, ir įtraukti reikalavimą nurodyti galiojančiais teisės aktais reikalaujamą pramoninio perdirbimo būdą.

Produkto logotipas

Kad produkto logotipą ant pakuotės būtų galima atkurti tiksliai, patikslintas ir pataisytas logotipo dydis (žr. pirmesnio pakeitimo 2 punktą) ir spalvų kodai: žalia – „Pantone 557C“ ir geltona – „Pantone 117C“. Į specifikaciją įtraukiama tokia pastraipa:

„Toliau pateikiami tikslūs spalvų kodai: Pantone Solid Coated kreminė: 1205 C žalia: 557 C geltona: 117 C Keturių spalvų modelis CMYK: kreminė: C 0 M 3 Y 43 K 0 žalia: C 48 M 4 Y 35 K 10 geltona: C 7 M 28 Y 100 K 12“

Kad būtų galima tiksliai atkurti logotipą spausdintuvais, reikia pagal sistemą „Pantone“ techniškai patikslinti jo spalvą ir spalvos kodą.

Atnaujinti teisės aktai ir tikrinimas

Produkto specifikacijos 7 straipsnis

Atnaujintos nuorodos į galiojančius teisės aktus, taip pat nurodytas tikrinimo įstaigos pavadinimas ir adresas.

BENDRASIS DOKUMENTAS

„RISO DEL DELTA DEL PO“

ES Nr. PGI-IT-0712-AM01 – 2017 6 21

SKVN ( ) SGN ( X )

1. Pavadinimas

„Riso del Delta del Po“

2. Valstybė narė arba trečioji šalis

Italija

3. Žemės ūkio produkto arba maisto produkto aprašymas

3.1. Produkto rūšis

1.6 klasė. Vaisiai, daržovės ir grūdai, švieži arba perdirbti

3.2. Produkto, kurio pavadinimas nurodytas 1 punkte, aprašymas

Nuoroda „Riso del Delta del Po“ žymimi tik porūšio Japonica grupės Superfino veislių Carnaroli, Volano, Baldo, Arborio, Cammeo, Karnak, Telemaco, Caravaggio ir Keope ryžiai.

Ryžių „Riso del Delta del Po“ grūdai dideli, skaidrūs ir (arba) perlų spalvos, kieti, turi daug baltymų ir gali būti perdirbami taikant pramoninius būdus ir priemones, leidžiamus pagal galiojančius teisės aktus.

Kadangi šie ryžiai gerai sugeria vandenį, netenka nedaug krakmolo ir netyžta verdami, taip pat pasižymi tokiomis organoleptinėmis savybėmis kaip ypatingas skonis ir kvapas, jie puikiausiai tinka ruošti geriausiems rizoto patiekalams.

Ryžių „SGN „Riso del Delta del Po“ grūdų savybės turi būti tokios:

Veislė Konsistencija kg/cm2 Sausojoje medžiagoje esančių baltymų kiekis % ne mažiau kaip ne mažiau kaip Arborio, Volano, Telemaco 0,65 6,60 Baldo, Cammeo 0,60 6,60 Carnaroli, Karnak, Caravaggio, Keope 0,85 6,60

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

—

3.4. Specialūs gamybos veiksmai, atliktini nustatytoje geografinėje vietovėje

Dėl specifinių ryžių auginimo sąlygų, gamybos etapas vykdomas 4 punkte nurodytoje geografinėje vietovėje.

Sėti galima išbarstant grūdus arba sodinant į vandenį arba į sausą išdirbtą dirvą, kuri turi būti tuojau pat užpilama vandeniu.

Pramoninis perdirbimas iš žaliavinių ryžių į ryžius (lukštenimas ir šlifavimas) turi būti atliekamas SGN vietovėje esančiose gamyklose ir laikantis procedūrų, užtikrinančių, kad bus išlaikytos 3.2 punkte nurodytos ryžių „Riso del Delta del Po“ savybės. Gamybos vietovės ypatumai sudaro sąlygas išsaugoti produkto savybes lukštenimo ir šlifavimo etapais ir padeda sumažinti tikimybę, kad grūdas suskils ir (arba) sutrupės, o tai yra būtina norint užtikrinti, kad ryžiai virtų vienodai.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

Ryžiai pakuojami į maistui tinkamas dėžutes arba maišelius. Jie taip pat gali būti supakuojami vakuume arba kontroliuojamoje atmosferoje.

Tara turi būti taip užsandarinta, kad paimti jos turinį nepraplėšiant pakuotės būtų neįmanoma.

3.6. Specialios produkto registruotu pavadinimu ženklinimo taisyklės

Tara turi atitikti išankstines teisines sąlygas ir ant jos turi būti pateiktas:

1) pavadinimas „Riso del Delta del Po“, o po jo – „Indicazione geografica protetta“ (arba santrumpa „IGP“) pakankamo dydžio ženklais (ne mažesniu nei 7 pt dydžio šriftu);

2) saugomos geografinės nuorodos logotipas, kurio mažiausi matmenys – 40 × 25 mm. Jei logotipas būtų didesnis, turi būti išlaikytos proporcijos; ant pakuotės privaloma nurodyti vieną ryžių veislę, t. y. Carnaroli, Volano, Baldo, Arborio, Cammeo, Karnak, Telemaco, Caravaggio arba Keope; taip pat galima nurodyti galiojančiais teisės aktais numatytą perdirbimo būdą;

3) Europos Sąjungos SGN simbolis.

Oficialus produkto logotipas „Riso del Delta del Po“ yra kreminės spalvos ovalo formos su žaliu krašteliu. Viršutinėje ovalo dalyje yra užrašas RISO DEL DELTA DEL PO, o apatinėje – užrašas INDICAZIONE GEOGRAFICA PROTETTA. Abu šie užrašai pateikiami didžiosiomis žalios spalvos raidėmis.

Ovalo viduje kairėje ir dešinėje pusėse žaliame fone kremine spalva pavaizduoti tipiški Po upės deltos motyvai (stilizuotos nendrės ir paukščiai), o centre – stilizuotas geltonos spalvos moters, laikančios ryžių glėbį, atvaizdas.

4. Glaustas geografinės vietovės apibūdinimas

Tipiška ryžių „Riso del Delta del Po“ auginimo vietovė yra labiausiai į rytus nutolusioje Po upės slėnio dalyje, Veneto ir Emilijos-Romanijos regionuose. Šioje vietovėje dirvą suformavo Po upės dumblas ir nuosėdos. Rytuose vietovė ribojasi su Adrijos jūra, šiaurėje – su Adidžės upe, o pietuose – su Feraros–Porto Garibaldžio kanalu.

Veneto regione ryžiai „Riso del Delta del Po“ auginami Rovigo provincijos Ariano nel Polezinės, Porto Viro, Taljo di Po, Porto Tolės, Korbolos, Papocės, Rozolinos ir Loreo komunose.

Emilijos-Romanijos regione jie auginami Feraros provincijos Komakjo, Goro, Kodigoro, Lagosanto, Masa Fiskaljos, Miljaro, Miljarino, Ostelato, Mezolos, Jolanda di Savojos ir Beros komunose.

5. Ryšys su geografine vietove

Aplinkos veiksniai

Pagrindiniai ryžių „Riso del Delta del Po“ auginimą šioje vietovėje lemiantys ir jam poveikio turintys veiksniai yra dirvožemio savybės, švelnus klimatas ir greta esanti jūra. Ši vietovė idealiai tinka ryžiams auginti, nes tai vienintelė kultūra, kurią galima auginti nuolatos pusiau apsemtoje žemėje.

Aliuviniai Po upės deltos dirvožemiai, suformuoti upės paliktų nuosėdų, itin derlingi, nes juose yra daug mineralinių medžiagų, ypač kalio, todėl papildomai naudoti kalio trąšų nebūtina.

Be to, nors dirvos struktūra yra skirtinga, tačiau dėl aukšto gruntinio vandens lygio jos druskingumas didelis (elektrinis laidis didesnis nei 1 mS/cm).

Dėl ypatingos geografinės padėties, t. y. greta esančios jūros, susidaro ryžiams auginti itin palankus mikroklimatas: nuolat pučia brizas, todėl santykinė drėgmė nedidelė, temperatūrų skirtumai taip pat nedideli (žiemą retai kada nukrinta žemiau 0 °C, o vasarą per trisdešimt metų temperatūra niekada nepakilo aukščiau 32 °C), metinis kritulių kiekis neviršija 700 mm per metus ir paprastai vienodai pasiskirsto per visus metus. Dėl ypatingų oro sąlygų patogeninių grybelių vystymasis ribotas, todėl fungicidų reikia naudoti mažiau.

Istoriniai ir žmogiškieji veiksniai

Praėjus vos keliems dešimtmečiams nuo tada, kai Po lygumoje imta plačiai auginti ryžius (1450 m.), pasirodė pirmieji dokumentai, liudijantys apie ryžių auginimą Polezinėje (Rovigo provincijos teritorijoje) ir būtent Po upės deltoje. Ši veikla buvo glaudžiai susijusi su vietovės nusausinimu, nes taip buvo sudarytos sąlygos paspartinti sūrios žemės plotų dirbimą jiems taikant sėjomainą (apie tai rašoma 1594 m. Venecijos Respublikos įstatyme). XVIII amžiaus pabaigoje nusausintose žemėse nuolatos auginti ryžius pradėjo Venecijos patricijai.

Šiandien „Riso del Delta del Po“ auginami apie 9 000 hektarų užimančiuose ryžių laukuose. Ryžių auginimo įtaka pastebima vietos kultūroje ir socialiniame vietovės vystymesi. Jau daug metų ryžius pavadinimu „Riso del Delta del Po“ pakuoja ir pardavinėja daug įmonių, o dėl ypatingų organoleptinių savybių, kuriomis šie ryžiai išsiskiria nuo kitų Italijoje auginamų ryžių, juos pripažįsta ir vertina visos šalies vartotojai. Galiausiai, jų geras vardas susijęs ir su kasmet šioje teritorijoje vykstančiomis tradicinėmis mugėmis bei festivaliais, pavyzdžiui, Jolanda di Savojoje (Feraros provincija) švenčiamu ryžių „Riso del Delta del Po“ festivaliu ir Porto Tolės muge.

Specifines ryžių „Riso del Delta del Po“ savybes lemia tai, kad jie turi daug baltymų, grūdai dideli, gerai sugeria vandenį, krakmolo netenka nedaug ir yra geros kokybės; dėl visų šių savybių jie netyžta verdami.

Be to, šių ryžių skonis ir kvapas ypatingi ir skiriasi nuo kitose, nedruskingose zonose užaugintų ryžių.

Šis produktas dėl savo organoleptinių ir prekinių savybių, kurias jam suteikia nusausintoje žemėje esančios druskos nuosėdos, specifinis auginimui naudojamas vanduo ir aukšto sūraus gruntinio vandens lygis, yra lengvai atpažįstamas ir itin vertinamas rinkoje.

Aliuviniuose dirvožemiuose yra daug mineralinių medžiagų, ypač kalio, todėl jie itin derlingi ir dėl to ryžiuose daug baltymų, o verdami jie netyžta.

Be to, nors dirvos struktūra yra skirtinga, jos druskingumas didelis (elektrinis laidis didesnis nei 1 mS/cm), dėl to ryžiai įgyja ypatingą skonį ir kvapą.

Nuo jūros nuolat pučia brizas, todėl stipriai sumažėja ryžių laukuose vyraujančio mikroklimato drėgmės lygis ir dėl to reikia naudoti daug mažiau fungicidų. Taip užauginami aukštos kokybės ryžiai.

Nuoroda į paskelbtą produkto specifikaciją

(Šio reglamento 6 straipsnio 1 dalies antra pastraipa)

2017 m. gegužės 2 d. Italijos Respublikos oficialiajame leidinyje Nr. 100 paskelbusi SGN „Riso del Delta del Po“ produkto specifikacijos pakeitimo paraišką, ministerija pradėjo nacionalinę prieštaravimo pareiškimų teikimo procedūrą.

Visą produkto specifikacijos tekstą galima rasti interneto svetainėje

http://www.politicheagricole.it/flex/cm/pages/ServeBLOB.php/L/IT/IDPagina/3335.

arba

tiesiogiai Žemės ūkio, maisto produktų ir miškų ūkio politikos ministerijos interneto svetainėje (www.politicheagricole.it), ekrano dešinėje viršuje spaudžiant nuorodą „Qualità“, paskui ekrano kairėje – „Prodotti DOP IGP STG“ („SKVN, SGN, GTG nuorodomis žymimi produktai“) ir galiausiai – „Disciplinari di Produzione all’esame dell’UE“ („ES nagrinėjamos produktų specifikacijos“).

(1) OL L 343, 2012 12 14, p. 1.

(*1) sausosios medžiagos kiekis“